Predkladacia správa

Ministerstvo spravodlivosti Slovenskej republiky predkladá na rokovanie vlády Informáciu o rozhodnutí Súdneho dvora EÚ a o súvisiacej otázke trov konania. 

  	Predkladaný materiál je iniciatívnej povahy.

Súdny dvor Európskej únie vyniesol 15. septembra 2011 rozsudok vo veci C-264/09 Európska komisia v. Slovenská republika, ktorým žalobu Európskej komisie proti Slovenskej republike zamietol. Ide pritom o historicky prvý rozsudok, v ktorom bola obhajoba Slovenskej republiky úspešná, takže žaloba proti nej bola zamietnutá. Zároveň Súdny dvor, vzhľadom na úspech Slovenskej republiky v konaní, uložil Európskej komisii povinnosť nahradiť Slovenskej republike trovy konania. Ide teda zároveň o prvý rozsudok, z ktorého pre Slovenskú republiku plynie nárok na náhradu trov konania pred Súdnym dvorom EÚ. V tejto súvislosti je preto potrebné, aby bola vláda Slovenskej republiky oboznámená s postupom iných členských štátov a Európskej komisie vo vzťahu k vymáhaniu týchto trov konania a s postupom, ktorý na základe toho zvolilo Ministerstvo spravodlivosti SR v mene Slovenskej republiky. Vzhľadom na okolnosti daného prípadu a na existujúcu prax je vhodné, aby si Slovenská republika náhradu trov konania pred Súdnym dvorom EÚ neuplatňovala.
 
Vzhľadom na povahu materiálu a v súlade s čl. 10 ods. 7 Smernice na prípravu a predkladanie materiálov na rokovanie vlády Slovenskej republiky nebol predkladaný materiál predmetom pripomienkového konania ani predbežného pripomienkového konania.